**СТАНОВИЩЕ**

**от проф. дфн Владимир Градев**

за материалите, представени за участие в конкурс

за заемане на академичната длъжност **„****професор“**

**по професионално направление 2.1. Филология (Санскрит – език и култура) за нуждите на ФКНФ на СУ „Св. Климент Охридски“, обявен в ДВ, бр. 86 от 13.10.2023 г**

За участие в обявения конкурс по: 2.1. Филология (Санскрит – език и култура) е подала документи **доц. д-р Гергана Руменова Русева**, която е единствен кандидат.

Представеният от доц. Русева комплект материали на електронен носител е в съответствие с Правилника на СУ. Документите и приложените към тях текстови съдържания са пълни. Те напълно отговорят на минималните национални изисквания по чл. 2б от ЗРАСРБ и допълнителните изисквания на СУ за заемане на академичната длъжност професор.

Гергана Руменова Русева е родена на 13.06.1974 г. в гр. София. През 1997 г. завършва с отличен успех висше образование по Физика в СУ. През 2000 г. се дипломира с пълно отличие в специалност „Индология“ на СУ „Св. Кл. Охридски“ с дипломна работа на тема: „*Катха Упанишад – превод от санскрит и коментар*“. През 2005 г. става доктор с успешно защитена дисертация на тема: „*Индоарийските лични местоимения в диахрония*“. От 2002 до 2009 г. Русева е хоноруван преподавател по санскрит и хинди в катедра „Класически Изток“ към ФКНФ на СУ „Св. Климент Охридски“, като същевременно работи като физик-специалист в Институт за ядрени изследвания и ядрена енергетика-БАН . От 2009 г. Гергана Русева е гл. асистент, а от 2012 г. доцент по санскрит в специалност Индология в катедра „Класически Изток“ към ФКНФ на СУ „Св. Климент Охридски“. Преподава санскрит, лексикология, морфология и синтаксис на хинди, води също курсове по академично писане, Даршана: индийски мирогледни учения в бакалавърската програма по Индология, както и за ранния будизъм в текстове и Джьотиша: традиционна индийска астрология в магистърската програма Будизъм (с източен език). Научен ръководител е на две успешно защитени дисертации и три успешно защитени магистърски тези. От 2019 г. досега доц. Русева е ръководител на катедра „Класически Изток“, Факултет по класически и нови филологии на СУ „Св. Климент Охридски“.

Доц. Гергана Русева е автор на 4 монографии, 34 научни статии и студии на български, и английски език. Автор е на учебно помагало по санскрит. Има 14 превода от санскрит и хинди. Има 61 цитирания на български, руски и английски език. Ръководител е на два научно-изследователски проекта. Има 30 участия с доклади в национални и международни научни конференции

Гергана Русева участва в конкурса с 11 публикации, от тях две монографии и 9 научни статии, от които 4 на английски език, публикувани в български и международни научни издания.

Ще се спра накратко на научно-изследователската дейност на кандидата, която намирам за пряко свързана с конкретната тема на конкурса.

В монографията*Напред към миналото, назад към бъдещето: Идеи за времето в Древна Индия*са разгледани различни митологичните и космогонични представи за същността на времето според древните индоарии. В монографията задълбочено са изследвани когнитивни метафори за времето във ведийския език, както и разликите с модела за изразяване на „времето“ в в българския език. Разгледани са също начините за изразяване и вплитането на пространството и времето в различни аспекти на жертвоприношението и ритуала. Внимателно са анализирани ведическите концепции за времето, вечност, промяна, модалност и тяхното взаимодействие. Представени са подробно с превод, коментар и анализ два основни химна от Ведите, които са посветени на времето като върховна същност. Подробно е разгледан ведическият календар и различните начини за определяне на годината. Изследвани са митичните представи за времето като кръговрат на битието и техните проявления във Ведите и ритуала. Показано е настъпилата с *Упанишадите* промяна, когато времето постепенно започва да се схваща като трансцендентна реалност, както и последвали стремеж и в будизма и в ранния хиндуизъм към освобождаване от хватката на времето.

Във втората монография*Да вкусиш от най-сладкия плод на безсмъртието: Идеи за смъртта, пътя към отвъдното и съня в Древна Индия*са изследвани идеите за смъртта и умирането, за пътя към отвъдното, за светове отвъд света на живите и отвъд будността, за преплитането на тези светове с познатия ни свят, които определят до голяма степен цялата мирогледна система на древните индоарии. В първата част на монографията са изследвани ведическите идеи за отвъдния свят и пътуването към него. Показано е развитието на представите за безсмъртието и са анализирани ритуали за постигане на безсмъртие в небесата и за избягване на повторната смърт на вече пребиваващия в небесата. Втората част на монографията изяснява индоарийските представи за връзката на съня и смъртта, за същността на сънищата, тяхната класификация и значимост за ежедневния живот, за тяхната предсказателна сила и въздействие. Изследвани са и начините за тълкуване на сънищата и тяхното възприемане, както като врата към отвъдния свят, така и като въздействаща върху будния живот паралелна реалност. Анализирани са и практиките за осъзнаване по време на сънуване, за контрол над сънищата и техните ефекти.

В студиите Гергана Русева изследва допълнителни аспекти на представите за времето във ведическата и будистката култура, анализира образа на дървото на живота и смъртта и разказа странстванията на душата в отвъдния свят, проследява опита на мигновенността в будизма, проблематизира основното за индийската култура понятие *пранà*, откроява своеобразието и значението на мита за сътворението на света за общия светоглед и ритуални практики в индийската култура.

В представените за участие в конкурса материали Гергана Русева изследва важни проблеми от индологичната наука в езиковедски, религиоведски и културологичен план. По-конкретно в езиковедски план тя семантични вериги и семантична карта на основното за индийската култура понятие пранà. Тя изследва също лингвистичното представяне на по-абстрактната концептуална област „време“ посредством по-конкретната „пространсгтво“ във ведийския език и в санскрит. От религиоведска и културологична гледна точка доц. Русева установява връзката и взаимното определяне и регулиране на мита за сътворяването от разчлененото тяло на първосъществото и преживяването в инициация, сън, или по време на ритуалното жертвоприношение. Тя успешно проследява тази връзка в различните измерения на нейното своеобразие и в текстовете и практиките на будизма. Особено значими са нейните изследвания в религиозните идеи на индоариите за времето, съдбата, за схващането им на годината като жив организъм, за ролята на символа на дървото както свързващо световете, така и различните равнища на съществуването. Тя успешно извежда основните тематични ядра, около които фундаментални понятия като времето, смъртта, отвъдното и съня се развиват във времето, което й позволява не само да отчлени същностни характеристики на древноиндоарийската култура, но и успешно да я съпостави с други големи древни култури като критически оцени и критически да оцени съвременните теории за неповторимата изключителност и самобитност на древните индоарийски идеи и да покаже убедително, че те са част от общия индоевропейски субстрат. Не мога, накрая, да не изтъкна и значимата преводаческа дейност на Гергана Русева, на която дължим преводите на важни текстове от Упанишадите и други значими произведения, все преводи които запълват огромна празнота в българската култура и които красноречиво свидетелстват за пълното овладяване на санскрит, а коментарите за дълбокото й потапяне и разбиране на древната индийска култура, които са предмет на този конкурс.

Ако обобщя: представените за конкурса статии и студии са оригинални и иновативни изследвания, които обхващат езиковедското, релгиоведското и културологичното полета на идологията, като разглеждат някои от техните най-значими и съществени аспекти и проблеми. Изследователската дейност на Гергана Русева ясно и недвусмислено показва систематичност и целеустременост на научните търсения, дълбочина и зрялост на нейното езиковедско и културологично мислене. Доц. Русева е един от изявените и утвърдени в международен план наши индолози с ясно изразени интереси и вече доказани приноси в областта на индологията.

След запознаване с представените в конкурса материали и научни трудове, на основата на анализа на тяхната значимост и приноси, намирам за напълно основателно убедено да дам положителна оценка на така представената кандидатура и да препоръчам на уважаемото Научното жури да изготви доклад-предложение до Факултетния съвет на Факултета по класически и нови филологии на СУ „Св. Климент Охридски“ да избере доц. д-р Гергана Руменова Русенова на академичната длъжност „професор“ по професионално направление 2.1. Филология (Санскрит – език и култура).

2 януари 2024 г. **Изготвил становището**:

Проф. дфн Владимир Градев